གོང་དུ་བཤད་མ་ཐག་པའི་བོད་ཀྱི་གསོ་བ་རིག་པའི་བསྟན་པ་དབུ་བརྙེས་པའི་ལོ་ཚིགས་དེ་ཉིད་གཡུང་དྲུང་བོན་གྱི་སྟོན་པ་གཤེན་རབ་མི་བོ་ཆེ་མཆོག་འཇིག་རྟེན་དུ་བྱོན་པའི་དུས་སུ་བཀོད་པ་ནི།གཡུང་དྲུང་བོན་ཁོ་ན་ལ་གྲགས་པ་ཙམ་མ་ཡིན་པར་བོད་ཡུལ་གྱི་ནང་པ་སངས་རྒྱས་པའི་བསྟན་འཛིན་ཆེན་པོ་དང་བཅུ་ཕྲག་རིག་པའི་གནས་ལ་མངའ་དབང་བསྒྱུར་བའི་མཧཱ་པཎྜི་ཏ་ཆེན་པོ་སྟག་ཚང་ལོ་ཙཱ་བ་ཤེས་རབ་རིན་ཆེན་དང་།མཁས་པའི་དབང་པོ་ཟུར་མཁར་བ་བློ་གྲོས་རྒྱལ་པོ།མཁས་མཆོག་དེལ་དམར་བ་བསྟན་འཛིན་ཕུན་ཚོགས་སོགས་བློ་གཟུ་བོར་གནས་པའི་གསོ་དཔྱད་ཀྱི་ལོ་རྒྱུས་སྨྲ་བ་དག་གིས་བོད་ཀྱི་གསོ་རིག་ལོ་རྒྱུས་ཀྱི་ཕུགས་དེ་ཉིད་གཡུང་དྲུང་བོན་གྱི་སྟོན་པ་གཤེན་རབ་མི་བོ་ཆེ་མཆོག་ལ་གཏུགས་དགོས་པར་གསུངས་ཏེ།སྟག་ཚང་ལོ་ཙཱ་བ་ཤེས་རབ་རིན་ཆེན་གྱིས་མཛད་པའི་གསོ་རིག་གི་བྱུང་བ་སྲོང་པོར་བརྗོད་པའི་གཏམ་དྲང་སྲོང་སྲིད་སྒྲུབ་ཀྱི་མདའ་ལས།སྔ་རབས་པ་འགས་བྱས་པ་ཡི།།གསོ་དཔྱད་བྱུང་བ་བརྗོད་པའི་སྐབས།།བོད་ཡུལ་གསོ་དཔྱད་བསྟན་པའི་དབུ།།ཐོ་རིའི་སྐུ་དུས་བརྙེས་ཞེས་བརྗོད།།དེ་ནི་མ་བརྟག་གཏམ་ཡིན་ཏེ།།ཆོས་རྒྱལ་འདིའི་རིང་རྒྱ་གར་ནས།།བི་བྱི་བི་ལྷ་གཉིས་བྱོན་ཏེ།།འཕགས་ཡུལ་གསོ་དཔྱད་བོད་ཡུལ་དུ།།སྤེལ་བའི་ཐོག་མར་དབུ་བརྙེས་ལས།།འདི་དུས་བོད་ཀྱི་གསོ་དཔྱད་དབུ།།བརྙེས་པར་བརྗོད་ན་མངོན་སུམ་འགལ།།གངས་ཅན་བོད་ཀྱི་གསོ་དཔྱད་ནི།།གཉའ་ཁྲི་བོད་རྗེར་མ་བྱོན་གོང་།།སྟོན་པ་གཤེན་རབ་མི་བོ་ཆེ།།ཞང་ཞུང་འོལ་མོ་ལུང་རིང་བལྟམས།།དཔྱད་སྡེ་ཉི་ཁྲི་ཆིག་སྟོང་མཛད།།དཔྱད་བུ་ཁྲི་ཤེས་ལ་སོགས་པའི།།རྗེས་འཇུག་མཁས་པ་མང་བསྐྱངས་ནས།།བོད་ཡུལ་གསོ་དཔྱད་བསྟན་སྤེལ་ཞེས།།གཡུང་དྲུང་བོན་ལ་རླུང་ལྟར་གྲགས།།དེས་ན་བོད་ཀྱི་གསོ་དཔྱད་དབུ།།གཡུང་དྲུང་བོན་གྱི་དུས་སུ་བརྙེས།།ཞེས་དང་།ཟུར་མཁར་བ་བློ་གྲོས་རྒྱལ་པོས་མཛད་པའི་ཤེས་བྱ་སྤྱིའི་ཁོག་དབུབས་ལས།ལྷ་ཐོ་ཐོ་རི་སྙན་ཤལ་གྱི་རིང་ལ་གསོ་དཔྱད་ཀྱི་དབུ་བརྙེས་ཟེར་བ་དེའང་མ་ངེས་ཏེ།བོན་པོ་ལ་བརྟེན་པའི་གསོ་དཔྱད་ཇི་སྙེད་ཅིག་ཡོད་ལ།བོན་པོ་ནི།བཅོམ་ལྡན་འདས་ཤཱཀྱ་ཐུབ་པ་འཇིག་རྟེན་དུ་བྱོན་པ་དང་དུས་མཚུངས་སུ་གཤེན་རབ་མི་བོ་ཆེ་ཞེས་བྱ་བ་པུ་རངས་སུ་བྱོན་པར་བཤད་པའི་ཕྱིར་རོ།།ཞེས་དང་།མཁས་མཆོག་དེལ་དམར་བ་བསྟན་འཛིན་ཕུན་ཚོགས་ཀྱིས་མཛད་པའི་རིན་ཆེན་དབང་པོ་རིལ་བུ་གསུམ་གྱི་ལག་ལེན་གསལ་བའི་བསྟན་བཅོས་ཟབ་གསལ་སྙིང་ཐིག་ལས།ཞང་ཞུང་ལུགས་ཀྱི་དྲང་སྲོང་དཔྱད་བུ་ཁྲི་ཤེས་ཀྱིས་མཛད་པའི་དུག་བཅོས་གཡུང་དྲུང་འཁྱིལ་བ་ལས།སྔོན་དུས་སྟོན་མཆོག་དབང་པོ་གཤེན་རབ་ཀྱིས།།སྐྱབས་གནས་སྲུང་མར་བཅས་ལ་རིན་ཆེན་དང་།།འབྲུ་སོགས་མཆོད་པ་ཕུལ་ནས་དམོད་འདི་བོར།།སྙིགས་དུས་མ་རུང་བདུད་ཀྱི་སྤྲུལ་པ་འགས།།ཟས་ངན་དུག་སྦྱོར་ཉེས་པ་ཡོད་མིན་གྱི།།མི་ཆེན་སྲོག་ལ་ཧུར་ཐུམ་བྱེད་དུས་སུ།།དེ་ཉིད་འཇོམས་བྱེད་སྨན་མཆོག་རིན་པོ་ཆེ།།མཐུ་ལྡན་རང་བྱུང་དངོས་གྲུབ་སྩལ་དུ་གསོལ།།གསུངས་པས་ལྷུང་བཟེད་ནང་དུ་དངོས་གྲུབ་ཀྱི།།རིལ་བུ་རིགས་ལྔ་བྱུང་བ་ཕྱོགས་བཅུར་བོར།།ཕྱོགས་ཀུན་ཁྱབ་ནས་འགྲོ་ལ་ཕན་པར་ཤོག།ཅེས་གསུངས་དབང་གིས་གནས་ལ་མ་ངེས་པར།།སྲོག་ཆགས་ཀུན་དང་ཁྱད་པར་རྨ་བྱ་སོགས།།སྲོག་རྩ་རྭ་རྩེ་མཁྲིས་པ་ཀླད་པ་དང་།།ཕོ་ལོང་རྒྱུ་མ་མཆིན་པ་སོགས་ལས་འབྱུང་།།རྒྱ་གར་སྨན་གྱི་ནགས་སུ་སྐྱེས་པའང་ཡོད།།ཡུལ་དེའི་གླ་བ་དཀར་མོ་སྨན་ཟ་བའི།།རྩི་ཤའི་ཁ་ལྟེམ་དག་ལས་ངེས་པར་འབྱུང་།།ཞེས་སོགས་གསུངས་པར་གཞིགས་ན།བོད་ཀྱི་གསོ་བ་རིག་པའི་བསྟན་པའི་སྲོལ་འབྱེད་ཀྱི་ཤིང་རྟ་ཆེན་པོ་ནི་སྟོན་པ་གཤེན་རབ་མི་བོ་ཆེ་མཆོག་ཡིན་པར་ལུང་རིགས་ཚད་མས་གྲུབ་པ་ཡིན་ནོ།དེ་བཞིན་དུ་སྟོན་པ་གཤེན་རབ་མཆོག་ལ་གདུང་སྲས་བརྒྱད་བྱོན་པའི་ནང་གི་གཉིས་པ་དཔྱད་བུ་ཁྲི་ཤེས་ནི་གསོ་དཔྱད་ཀྱི་བཀའ་བབ་དང་གསོ་དཔྱད་ཀྱི་བསྡུ་བ་པོ་ཡང་ཡིན་ཏེ།བསྟན་པ་གཉེར་གཏད་ཀྱི་མདོ་ལས།དཔྱད་རྒྱུད་ཉི་ཁྲིར་གྱུར་པ་རྣམས།།དཔྱད་བུ་ཁྲི་ཤེས་དག་གིས་བསྡུས།།ཞེས་དང་།མཛད་མདོ་འབྲིང་པོ་ལས།རིག་པའི་དཔྱད་ལ་རྣོ་བས་དཔྱད།།སེམས་ཉིད་ཡོངས་ལ་བྱམས་པས་བུ།།དཔྱད་ལ་ཁྲི་སྡེ་མཁྱེན་པས་ཁྲི།།དེ་ཡི་ཕྱིར་ན་དཔྱད་བུ་ཁྲི་ཤེས་སོ།།ཞེས་དཔྱད་བུ་ཁྲི་ཤེས་ཀྱི་མཚན་གྱི་སྒྲ་དོན་གསུངས་པ་དང་།དེ་བཞིན་དུ།རྣམ་པར་རྒྱལ་བའི་གཟུངས་ཆེན་ལས།གསོ་བྱའི་ནད་འབུམ་ནག་པོ།གསོ་ཐབས་ཀྱི་དཔྱད་འབུམ་ཁྲ་བོ།གསོ་བྱེད་ཀྱི་སྨན་འབུམ་དཀར་པོ་དང་གསུམ་རི་གཡུང་དྲུང་དགུ་བརྩེགས་སུ་དཔྱད་བུ་ཁྲི་ཤེས་ལ་གསུངས་སོ།།ཞེས་དང་།མདོ་དྲི་མེད་གཟི་བརྗིད་ལས།དཔྱད་ཀྱི་རྒྱུད་སྡེ་ཆེན་པོ་གཞུང་ལྔ།མདོ་སྡེ་ཆེན་པོ་སྡེ་དགུ།མན་ངག་ཡན་ལག་བརྒྱད་ལྡན།ཉིང་ལག་ཉི་ཁྲི་ཆིག་སྟོང་རྣམས་དཔྱད་བུ་ཁྲི་ཤེས་དང་དྲང་སྲོང་ཆེན་པོ་བརྒྱད་ལ་གཉེར་དུ་གཏད།ཅེས་དང་།བོན་གྱི་བསྟན་འབྱུང་ལེགས་བཤད་སྐལ་བཟང་མགྲིན་རྒྱན་ལས།ལྔ་པ་རྒྱལ་སྲས་དཔྱད་བུ་ཁྲི་ཤེས་ནི།།སྐུ་ལས་བསྐྱེད་པའི་སྲས་ཀྱི་གཉིས་པ་སྟེ།།སྲས་སྤྲུལ་མཛད་སྐབས་ཁྲི་སྨོན་རྒྱལ་བཞད་དུ།།ཧོས་བཟའ་རྒྱལ་མེད་སྐུ་ལས་འཁྲུངས་པ་སྟེ།།གསོ་དཔྱད་ལ་སོགས་བོན་སྒོ་མ་ལུས་པ།།ཡབ་ཀྱི་དྲུང་དུ་གསན་ཅིང་ཐུགས་རབ་བསྐྱེད།།དཔྱད་རྒྱུད་ཉི་ཁྲི་ཆིག་སྟོང་ཐུགས་ལ་བཀྲ།།སངས་རྒྱས་སྨན་གྱི་བླ་དང་དབྱེར་མེད་གྱུར།།གསོ་དཔྱད་འབུམ་གསུམ་ལ་སོགས་ཞུས་ཤིང་བསྡུས།།ཚུལ་མིང་གཤེན་རབ་ཚུལ་འབར་ཁྲི་ཤེས་གསོལ།།ཞེས་དང་།གནའ་རབས་བོན་གྱི་སྨན་པ་མཁས་ཆེན་དར་ལྡིང་གི་གཤེན་སྟོན་ཡེ་ཤེས་བློ་གྲོས་ཀྱིས་མཛད་པའི་རྨ་བཅོས་འཆི་སོས་ལ་ཆུའི་ཞལ་གདམས་ལས།འདིར་བཤད་པའི་བཅད་འབྱོར་གྱི་སྨན་ཕལ་མོ་ཆེ་རྣམས་གཤེན་རབ་མི་བོ་ཆེའི་གདུང་སྲས་དཔྱད་བུ་ཁྲི་ཤེས་ཀྱིས་མཛད་པའི་ཤ་སོས།རུས་འབྱོར།རྒྱུས་མཐུད་ཀྱི་གདམས་པ་དར་ཡ་ཀན་གྱི་རྒྱུད་ལས་བཏུས།ཞེས་གསུངས་པ་ལ་གཞིགས་ན།དཔྱད་བུ་ཁྲི་ཤེས་ནི་སྨན་དཔྱད་གཉིས་ཀ་ལ་མངའ་བརྙེས་པའི་གསོ་དཔྱད་ཀྱི་བསྟན་པ་སྤེལ་མཁན་རླབས་ཆེན་གྱི་མེས་པོ་ཞིག་ཡིན་པར་རྟོགས་ཐུབ་ལ།སྐབས་དེ་དུས་ནས་བོད་ཀྱི་སྨན་དང་དཔྱད་གཉིས་མཉམ་དུ་དར་ཡོད་པའང་གསལ་པོར་ཤེས་ཐུབ།དེ་བཞིན་དུ་དེང་དུས་འཛམ་གླིང་ཤར་ནུབ་ཀྱི་མཁས་པ་ཚོས་བོད་ཀྱི་ལོ་རྒྱུས་ཞིབ་འཇུག་གི་དཔྱད་གཞིའི་ཡིག་ཆ་འགངས་ཆེན་དུ་འཛིན་པའི་ཏུན་ཧོང་བྲག་ཕུག་ནས་རྙེད་པའི་བོད་ཡིག་ཤོག་དྲིལ་ལས།དཔྱད་ཡྀག་འདྀ་ནྀ་ཕྱག་སྦལ་ན་ཡང་མེད་དེ།།དཔྱད་ཡིག་ཐམས་ཅད་ལས་ཀྱང་འདུས་པའི་སྟེང་དུ་ཞང་ཞུང་དཔྱད་ཕུག་པ་དང་སྦྱར་ཏེ་བགྱྀས་པ་ལགས་སོ།།ཞེས་འཁོད་ཡོད་པ་དང་།